नीरव मोदी 13,000 करोड़ से ज्यादा के पीएनबी घोटाले में मुख्य आरोपी है। पिछले हफ्ते प्रवर्तन निदेशालय (ईडी) ने उसके खिलाफ चार्जशीट दाखिल की। ईडी ने कहा कि नीरव मोदी ने मनी लॉन्ड्रिंग के लिए देश-विदेश में डमी कंपनियां बनाईं। पीएनबी ने भी जांच एजेंसियों को एक आंतरिक रिपोर्ट सौंपी। इसके मुताबिक नीरव की कंपनियां पीएनबी की हॉन्गकॉन्ग और दुबई शाखाओं से भी लोन ले रही थीं। लेकिन, भारत में घोटाला सामने आने पर उसकी कंपनियों को दी जा रही क्रेडिट फैसिलिटी वापस ले ली। घोटाले में नीरव मोदी और उसके मामा मेहुल चौकसी के साथ ही नीरव की पत्नी और भाई भी आरोपी हैं। जनवरी के पहले हफ्ते में ये सभी विदेश भाग गए थे।